КъыкIэрыхухэм гугъуу хагъахъуэ
Ди республикэм футболымкIэ и гуп нэхъыщхьэм Бахъсэн и «Автозапчасть»-м и пашэныгъэр щигъэбыдэ зэпытмэ, турнир таблицэм и лъабжьэм къыщыхутахэм ар зэрабгынэным я къару псори ирахьэлIэ.
«Автозапчасть»-м, зэрихабзэу, иужьрей джэгугъуитIми бжыгъэшхуэкIэ и хьэрхуэрэгъухэр хигъэщIащ, езым и гъуэм зыри къыдримыгъэгъэкIыу. Псом хуэмыдэу бахъсэндэсхэм «лей щызэрахьащ» ХьэтIохъущыкъуей къуажэм. Жэуапыншэу топибл абыхэм хэгъэрейхэм щыхудагъэкIащ. Чемпионыр нэхъ щысхьащ Бабугент къикIахэм — «ЛогоВАЗ»-м лъысар 3-щ.
Пашэр зэраIэщIэкIым арэзы техъуэ хуэдэщ абы къыкIэлъеIэхэр. Армырамэ, дауэ къызэрыбгурыIуэнур «Тэрчми» «Кертми» хэщIыныгъэ ягъуэт зэпыту къызэрекIуэкIыр. Хьэлэмэтращи, иужьу а тIуми къатекIуар къалъэщIыхьа «Псыгуэнсуращ».
Иужь увыпIэхэм къыщыхутахэри зэралъэкIкIэ мэныкъуакъуэ, очко зырыз нэхъ мыхъуми зэIущIэ къэс щызыIэрагъэхьэну хущIэкъуу. ИкIи ар къайхъулIэ хуэдэщ. Къапщтэмэ, Хьэсэней и «Жулдуз»-м «ЛогоВАЗ»-ри «ГорИс-179 Прохладнэри» зытригъэкIуакъым. Прохладнэдэсхэми я Iуэхур зэрыщытыр апхуэдэ дыдэущ. Абы и фIыгъэкIэ ахэр «Бахъсэным» гъунэгъу къыхуэхъуащ. АрщхьэкIэ ари хэкIыпIэкъым, иужь увыпIэхэр къэзыхьа командищ гуп нэхъыщхьэм зэрыхагъэкIынур къэплъытэмэ.
АдэкIэ фыщыдгъэгъуэзэнщ Къэбэрдей-Балъкъэ- рым футболымкIэ и гуп нэхъыщхьэм щекIуэкI зэхьэзэхуэм и иужьрей зэIущIэхэм къарикIуа бжыгъэхэм: ебгъуанэ джэгугъуэ — «Нарт» (Нарткъалэ) — «Союз» (Сэрмакъ) — 1:1, «Велес-СДЮСШОР» (Къэрэгъэш) — «Къундетей» (Шэджэм) — 2:1, «ХьэтIохъущыкъуей» (ХьэтIохъущыкъуей) — «Автозапчасть» (Бахъсэн) — 0:7, «Псыгуэнсу» (Псыгуэнсу) — «Тэрч» (Тэрч) — 1:0, «Бедик» (Аргудан) — «Керт» (Къэхъун) — 0:2, «ЛогоВАЗ» (Бабугент) — «Жулдуз» (Хьэсэней) — 1:1, «ГорИс-179 Прохладнэ» (Прохладнэ) — «Псыкуэд» (Псыкуэд) — 2:2, «Бахъсэн» (Бахъсэн) — «Родник» (Псынэдахэ) — 1:3; епщIанэ джэгугъуэ — «Союз» — «ХьэтIохъущыкъуей» — 5:2, «Тэрч» — «Нарт» — 2:0, «Бедик» — «Велес-СДЮСШОР» — 4:1, «Автозапчасть» — «ЛогоВАЗ» — 3:0, «Керт» — «Псыгуэнсу» — 2:4, «Къундетей» — «Родник» — 0:0, «Псыкуэд» — «Бахъсэн» — 3:3, «Жулдуз» — «ГорИс-179 Прохладнэ» — 1:1.
Хьэтау Ислъам.
